ইন্ডিয়া জোট ৩০০ পেরিয়ে যাবে, ২০০ পাবে না বিজেপি, দাবি মমতার

বনগাঁ: চারশো তো দূর অস্ত, বিজেপি দুশো আসনও পাবে না বলে ফের দাবি করলেন মুখ্যমন্ত্রী মমতা বন্দ্যোপাধ্যায় (Mamata Banerjee)। সোমবার বনগাঁয়া দলীয় প্রার্থীদের সমর্থনে নির্বাচনী সভায় তৃণমূল নেত্রী বলেন, এবার মোদিবাবু যায়গা। এখনও পর্যন্ত ভোট খুব ভালো হয়েছে ইন্ডিয়া জোটে্র (India Alliance) পক্ষে। ইন্ডিয়া ৩০০ থেকে ৩১৫ আসন পাবে। অবস্থা বেগতিক বুঝে মোদিবাবুদের মুখ শুকিয়ে গিয়েছে। ওরা বুঝে গিয়েছে, এবার দিল্লিতে আর মোদিবাবু ফিরতে পারছেন না।

এবার লোকসভার নির্বাচনী প্রচারে (Election Campaign) বিজেপি ৪০০ পারের স্লোগান দিয়ে নেমেছে। অন্যদিকে তিন দফার নির্বাচনের পর বিরোধী শিবির খানিকটা অক্সিজেন পেয়েছে। তৃণমূল নেত্রী এদিন রীতিমতো আত্মবিশ্বাসের সঙ্গেই ঘোষণা করলেন, দিল্লিতে ক্ষমতায় আসবে ইন্ডিয়া জোটই। মমতা বলেন, মোদিবাবু যায়গা। দিদি তো এখানে আপনাদের সঙ্গে আছেই। দিদি দিল্লিতে বিরোধী জোট ইন্ডিয়াকে ক্ষমতায় আনবে। আজ পর্যন্ত যা ভোট হয়েছে তাতে বিজেপি বড়জোর ১৯৫ আসন পাবে। আর ‘ইন্ডিয়া’ গোটা দেশে পাবে ৩০০-৩১৫টি আসন। মোদির গ্যারান্টি হল ৪২০ গ্যারান্টি। মানে গ্যারান্টি নেই। নো গ্যারান্টি।

আরও পড়ুন: অভিযোগ জানাতে কমিশনে দ্বারস্থ কংগ্রেসের এক প্রতিনিধি দল

এদিন মমতা প্রশ্ন তোলেন, মতুয়াদের নিঃশর্ত অধিকার দিচ্ছেন না কেন মোদি? তিনি বলেন, মতুয়াদের প্রতি যদি মোদির এত ভালোবাসা, তবে তাঁদের নিঃশর্তে অধিকার দিচ্ছেন না কেন? ফর্ম ফিল আপ করতে বলছেন কেন? এমনিই দিয়ে দিন। করবে না। মুখ্যমন্ত্রী বলেন, এই রাজ্যে আমরা সিএএ করতে দেব না। আপনাদের সংরক্ষণ কেউ আটকাতে পারবে না। কিছু করতে হলে আমার লাশের উপর দিয়ে যেতে হবে মোদিকে। সন্দেশখালির প্রসঙ্গে মমতা বলেন, সন্দেশখালির মা বোনেদের অসম্মান করার জন্য বিজেপি টাকা খরচ করছে, মদ দিচ্ছে, বোমা-গুলি-পিস্তল দিচ্ছে। যা ইচ্ছে করে যাচ্ছে। মা-বোনেদের সম্মান চলে গেলে সেই সম্মান ফিরবে না। মা-বোনেদের নিয়ে এই চক্রান্তের খেলা বাংলায় চলবে না। এটা উত্তরপ্রদেশ নয়, এটা বাংলা। এখানে মা বোনেদের গায়ে হাত দিতে সবাই ভয় পায়। হাত দিলে তাকে জেলে থাকতে হয়।