শান্তনু ঠাকুরের প্রচারে হামলা, রিপোর্ট তলব

বারাসত: শান্তনু ঠাকুরের (Shantanu Thakur) নির্বাচনী প্রচারে হামলার ঘটনায় রিপোর্ট তলব মুখ্য নির্বাচনী আধিকারিকের দফতরের। ভোট প্রচারের শেষ দিনে বনগাঁ লোকসভা কেন্দ্রে বিজেপি প্রার্থীর মিছিলে হামলার অভিযোগ। অ্যাকশন টেকেন রিপোর্ট তলব মুখ্য নির্বাচনী আধিকারিকের দফতরের। ২৪ ঘণ্টার মধ্যে রিপোর্ট তলব নির্বাচন কমিশনের। ঘটনাটি কল্যাণী থানার গয়েসপুরের।

শেষ বেলার প্রচারে বিজেপির বাইক মিছিলে উত্তেজনা। তৃণমূল কংগ্রেস ও বিজেপির দুপক্ষের হাতাহাতির পরিস্থিতি। নিয়ন্ত্রণে আনতে পদক্ষেপ পুলিশ ও কেন্দ্রীয় বাহিনীর। জানা গিয়েছে, কল্যাণী থানার গয়েশপুর পুরসভার ১ নম্বর ওয়ার্ডে কানপুরের দিকে বিজেপির বনগাঁ লোকসভার প্রার্থী শান্তনু ঠাকুরের সমর্থনে বাইক মিছিল চলছিল। সেই সময় কানপুরের দিকে যখন বাইক মিছিল ঢোকে সেখানে তৃণমূল কংগ্রেসের একটি প্রচার গাড়ি ছিল। তারাও মাইকে প্রচার করছিল। এরপর বিজেপির মাইক বন্ধ করতে বলায় দু পক্ষের মধ্যে হাতাহাতি শুরু হয়ে যায়। প্রচুর পুলিশ, কেন্দ্রীয় বাহিনী এসে পরিস্থিতি সামাল দেয়। শান্তনু ঠাকুরের দাবি, এত লোক দেখে তৃণমূল কংগ্রেস ভয় পেয়ে গিয়েছে। হেরে যাবে ভেবে এসব ঝামেলার সৃষ্টি করছে। যদিও তৃণমূলের বিরুদ্ধে ওঠা সব অভিযোগ অস্বীকার করেছে তারা।