রবিতে বঙ্গে মোদি, রোড শো করবেন কলকাতায়!

কলকাতা: রাত পোহালেই পঞ্চম দফার ভোট, তার আগেই আজ রবিবার ফের বঙ্গে নির্বাচনী প্রচারে নরেন্দ্র মোদি (Narendra Modi)। রবিবার এবং সোমবার দুদিনের সফরে বাংলায় এসেছেন প্রধানমন্ত্রী। দু’দিনে পাঁচটি জনসভা করবেন তিনি। রবিবার পুরুলিয়া, বিষ্ণুপুর এবং মেদিনীপুরে দলীয় প্রার্থীদের সমর্থনে সভা করবেন। তারপর ২০ মে পঞ্চম দফার ভোট চলাকালীন কাঁথি, তমলুক এবং ঘাটাল লোকসভা কেন্দ্রকে সামনে রেখে হলদিয়া এবং ঝাড়গ্রামে আরও দুটি সভা করবেন মোদি।

পাশাপাশি জানা যাচ্ছে, কলকাতায় মোদি-শাহকে দিয়ে সভা করারও পরিকল্পনা করছে বঙ্গ বিজেপি (BJP)। কলকাতা উত্তর, কলকাতা দক্ষিণ ও যাদবপুর কেন্দ্রের দলীয় প্রার্থীদের সমর্থনে কলকাতায় মেগা রোড শো করবেন মোদি ও অমিত শাহ (Amit Shah), এমনটাই গেরুয়া শিবির সূত্রে খবর। দিনক্ষণ যদিও এখনও চূড়ান্ত হয়নি তবে জানা যাচ্ছে, নরেন্দ্র মোদি এবং অমিত শাহ আলাদা আলাদা দুটি রোড শো করবেন কলকাতায়।

আরও পড়ুন: তৃণমূল নিয়ে সিদ্ধান্ত নেওয়ার অধীর কেউ নন, হাইকমান্ড আছে, মন্তব্য খাড়্গের

সূত্রের খবর, কলকাতা উত্তর, কলকাতা দক্ষিণ, যাদবপুর, বারাসাত, দমদম, যাদবপুর এই কেন্দ্রগুলিকে একত্রিত করে প্রধানমন্ত্রী ও স্বরাষ্ট্রমন্ত্রীকে দিয়ে পৃথক রোড শো করার পরিকল্পনা করছে বঙ্গ বিজেপি। শেষ দফার ভোট প্রচারে কলকাতায় মোদি-শাহর রোড শো রাজনৈতিক ভাবে যথেষ্টই তাৎপর্যপূর্ণ বলেই মত রাজনৈতিক পর্যবেক্ষকদের একাংশের।