প্রচারে বেরিয়ে দলীয় কর্মীদের বিক্ষোভের মুখে প্রসূন

হাওড়া: নির্বাচনী প্রচারে (Election Campaign) গিয়ে দলীয় কর্মীদের বিক্ষোভের মুখে পড়লেন তৃণমূল প্রার্থী প্রসূন বন্দ্যোপাধ্যায় (Prasun Banerjee)। হুডখোলা জিপে প্রচার করার সময় পুরনো কর্মীদের বিক্ষোভের মুখে পড়েন তৃণমূল প্রার্থী। এতেই মেজাজ হারান তিনি। হাওড়া সদর লোকসভা কেন্দ্রে আরও একবার প্রসূন বন্দ্যোপাধ্যায়কে প্রার্থী করেছে তৃণমূল। সোমবার সকাল সাড়ে ৯টা নাগাদ বেলগাছিয়ার মনসাতলায় রাজ্যের ক্রীড়া প্রতিমন্ত্রী মনোজ তিওয়ারিকে সঙ্গে নিয়ে প্রচার করছিলেন প্রসূন। সেই সময় গাড়ি ধরেন বহু মানুষ। তাঁকে ঘিরে বিক্ষোভ দেখায়। বিক্ষোভকারীদের দাবি, তাঁরা আদি তৃণমূল। অথচ দলের পুরনো কর্মীদেরই অবজ্ঞা করা হচ্ছে।

আরও পড়ুন:ইন্ডিয়া জোট ৩০০ পেরিয়ে যাবে, ২০০ পাবে না বিজেপি, দাবি মমতার

তৃণমূল কর্মী বলেন, ১৯৯৮ সাল থেকে আমরা দুলাল সেনের নেতৃত্বে পার্টি করে আসছি। বিক্রম সরকারকে আমরা জিতিয়েছি। প্রসূনবাবুকেও তিনবার জিতিয়েছি। হঠাৎ এই পুরনো টিমটাকেই বাদ দিয়ে দিয়েছে। এখন নতুন নতুন ছেলে মনোজ তিওয়ারির মতো লোকজন এসেছে। নতুনরা আমাদের বাদ দিয়ে দিয়েছে। এখনও পর্যন্ত কোনও বুথ স্লিপ দেওয়া হয়নি। দলের পুরনো কর্মীদের বিক্ষোভের মুখে মেজাজ হারান প্রসূন। তৃণমূলের পুরনো কর্মীর বক্তব্য়, এটা বিরোধিতা নয়। ওদের নজরে আসতেই এই পদক্ষেপ করা হয়েছে। এভাবে প্রসূন বা মনোজ জিতবে না’।