কলকাতায় মোদি, রবিতে তিন জেলায় চার জনসভা

কলকাতা: চতুর্থ দফার ভোটের আগে নির্বাচনী প্রচারে মেগা কর্মসূচি নিয়ে শনিবার ফের বঙ্গে পা রাখলেন নরেন্দ্র মোদি (Narendra Modi)। শনিবার সন্ধে ৭টা ৪৮ নাগাদ দমদম বিমানবন্দরে অবতরণ করে তাঁর বিশেষ বিমান। ৮টা ৫ নাগাদ সেখান থেকে বেরিয়ে রাজভবনের উদ্দেশে রওনা দেন। এদিন রাজভবনে রাত্রিবাস করবেন তিনি। রবিবার বারাকপুর, হুগলি, আরামবাগ ও হাওড়ায় নির্বাচনী প্রচার রয়েছে মোদির।

আরও পড়ুন: মোদি ফিরলে মমতাদিদি-সহ সব বিরোধী নেতা জেলে যাবেন, আশঙ্কা কেজরির

সোমবার দেশে এবং রাজ্যে চতুর্থ দফার নির্বাচন। তার আগের দিনই বাংলায় পর পর চারটি সভা করবেন মোদি। রাজ্যপাল থেকে সন্দেশখালির একের পর এক ভাইরাল ভিডিও  নিয়ে ঝড় তুলে তৃণমূলকে আক্রমণ শানাতে পারেন সভা থেকে। বিজেপি সূত্রে খবর, রবিবার বারাকপুর (Barrackpore) থেকে শুরু হবে প্রধানমন্ত্রী নির্বাচনী জনসভা। রবিতে সকাল সাড়ে ১১টায়, উত্তর ২৪ পরগনার ভাটপাড়ায় ব্যারাকপুরের বিজেপি প্রার্থী অর্জুন সিংহের হয়ে সভা করবেন তিনি। দ্বিতীয় সভাটি করবেন চুঁচুড়ায় হুগলির বিজেপি প্রার্থী লকেট চট্টোপাধ্যায়ের সমর্থনে। পুরশুড়ায় বিজেপি প্রার্থী অরূপকান্তি দিগড়ের হয়ে প্রচার করবেন। নির্বাচনী প্রচারে হাওড়ার (Howrah) বিজেপি প্রার্থী রথীন চক্রবর্তীর সমর্থনে জনসভা দিয়ে শেষ করবেন কর্মসূচি।