এফআইআর খারিজের দাবিতে আদালতে বিজেপি প্রার্থী অভিজিৎ

কলকাতা: প্রাক্তন বিচারপতি তথা তমলুকের বিজেপি প্রার্থী অভিজিৎ গঙ্গোপাধ্যায় (Abhijit Gangopadhyay) এবার হাইকোর্টের দ্বারস্থ। কিছুদিন আগে মামলাকারীরা বিচার চাইতে তাঁর এজলাসে হাজির হতেন। সেই প্রাক্তন বিচারপতিই বিচার চাইতে হাইকোর্টে গেলেন। গত ৫ মে তাঁর বিরুদ্ধে এফআইআর করেছে তৃণমূল সমর্থিত শিক্ষক সংগঠন। সেই এফআইআর খারিজ করার আর্জি জানিয়ে হাইকোর্টে (Calcutta High Court) মামলা করেছেন। বিচারপতি জয় সেনগুপ্তের (Justice Joy Sengupta) এজলাসে আগামিকাল মঙ্গলবার সেই মামলার শুনানি হতে পারে বলে আদালত সূত্রের খবর।  মামলার আবেদন বিজেপি প্রার্থীর বক্তব্য, এফআইআর হওয়ায় তাঁর নির্বাচনী প্রচারে (Election Campaign) সমস্যা হচ্ছে। তাই দ্রুত এফআইআর করা হোক।

তমলুকে পশ্চিমবঙ্গ তৃণমূল প্রাথমিক শিক্ষক সমিতির একটি প্রতিবাদ কর্মসূচি চলছিল। সেখানে কলকাতা হাইকোর্টের ডিভিশন বেঞ্চের রায়ে চাকরিহারা কয়েকজন অনশন চালাচ্ছিলেন। গত শনিবার সেই কর্মসূচিস্থলের সামনে দিয়ে মিছিল করে মনোনয়নপত্র দাখিল করতে যাচ্ছিলেন বিজেপি প্রার্থী। তাঁর সঙ্গে ছিলেন রাজ্যের বিরোধি দলনেতা শুভেন্দু অধিকারী। ওই মিছিল থেকে শুভেন্দুদের উদ্দেশে চোর চোর বলে স্লোগান দেওয়া হয়। মিছিল থেকে বিজেপি সমর্থকরা তেড়ে যান। দুই পক্ষের মধ্যে সংঘর্ষ হয়। চেয়ার, টেবিল ভাংচুর হয়।

আরও পড়ুন: মন্তেশ্বরে ধুন্ধুমার, দিলীপকে ঘিরে গো ব্যাক স্লোগান, ভাঙল গাড়ির কাঁচ

ওই ঘটনার পরে তমলুকের বিজেপি প্রার্থী অভিজিৎ গঙ্গোপাধ্যায়ের বিরুদ্ধে খুনের চেষ্টা, হামলা ও ভাংচুর-সহ একাধিক ধারায় অভিযোগ দায়ের হয়েছে। অস্ত্র আইনেও মামলা হয়েছে তাঁর বিরুদ্ধে। এফআইআরে উল্লেখ করা হয়, বিজেপি প্রার্থী অভিজিৎ গঙ্গোপাধ্যায়ের প্ররোচনায় এই হামলা করা হয়। জামিন অযোগ্য ধারায় মামলা রুজু করেছিল পুলিশ।